6.		Žiadosť o odpustenie zmeškania lehoty určenej správcom dane
			(§ 29 zákona č. 563/2009 Z. z. o správe daní – daňový poriadok)
Mgr. Branislav Puha, Veličná 45, 058 00 Poprad
Doporučene
Daňový úrad PREŠOV
pobočka DÚ Poprad
Nám. Sv. Egídia 95/14, 058 01 Poprad
Poprad 27. 04. 2022
Vec:		Žiadosť o odpustenie zmeškania lehoty
Podľa § 29 zákona č. 563/2009 Z. z. o správe daní- daňový poriadok žiadam o odpustenie zmeškania lehoty určenej do 20. mája 2022 vo výzve č. I/22/6458/TN/2012 zo dňa 5. 4. 2022 na predloženie doplňujúcich údajov k žiadosti o registráciu na tlačive, ktorého vzor určí ministerstvo podaného podľa § 49a ods. 1 zákona o dani z príjmov a § 67 daňového poriadku. Uvedený termín vo výzve som nemohol dodržať z dôvodu zahraničnej pracovnej cesty, ktorá trvala od 12. 5. 2022 do 21. 6. 2022. O uložení povinnosti na základe Vašej výzvy som sa dozvedel až po návrate z pracovnej cesty, t. j. dňa 22. 6. 2022. Vzhľadom na skutočnosť, že do dnešného dňa podľa § 29 ods. 1 daňového zákona neuplynula zákonom ustanovená lehota 30 dní odo dňa, kedy odpadli dôvody zmeškania lehoty, žiadam o odpustenie zmeškania lehoty. Vami požadované údaje doplním najneskôr do 5 dní od podania tejto žiadosti.
Branislav Puha, v.r.
Príloha:
1.	Kolok hodnote 9,50 €
Poznámka k žiadosti č. 5 a 6 k zmeškaniu alebo odpusteniu lehôt ustanovených zákonom alebo správcom dane
Problematiku lehôt upravujú ustanovenia:
§ 27 Počítanie lehôt 
§ 28 Predĺženie lehoty 
§ 29 Zmeškanie lehoty
Podľa § 27 ods. 1 daňového poriadku, ak nie je lehota pre niektorý úkon ustanovená týmto zákonom alebo osobitným predpisom, určí primeranú lehotu správca dane a zároveň upozorní na následky nedodržania tejto lehoty. Lehotu kratšiu ako osem dní možno určiť len výnimočne pre jednoduché úkony alebo osobitne naliehavé úkony.
Do plynutia lehoty určenej počtom dní sa nezapočítava deň, keď došlo k skutočnosti určujúcej začiatok lehoty.
Lehoty určené podľa týždňov, mesiacov alebo rokov sa končia uplynutím toho dňa, ktorý sa svojím označením zhoduje s dňom, keď došlo k skutočnosti určujúcej začiatok lehoty. Ak nie je taký deň v mesiaci, končí lehota posledným dňom mesiaca.
Ak koniec lehoty pripadne na sobotu, nedeľu alebo deň pracovného pokoja, posledným dňom lehoty je najbližší nasledujúci pracovný deň.
Lehota je zachovaná, ak je v posledný deň lehoty vykonaný úkon u správcu dane alebo podanie odovzdané na poštovú prepravu alebo prijaté elektronickými prostriedkami a urobené v súlade s § 13 ods. 5 na adresu elektronickej podateľne, ktorú prevádzkuje finančné riaditeľstvo, alebo na adresu elektronickej podateľne správcu dane, ktorým je obec. Ak nemožno doručiť podanie do elektronickej podateľne z dôvodov na strane správcu dane, lehota sa považuje za zachovanú, ak je podanie doručené najbližší nasledujúci pracovný deň po odstránení prekážok na strane správcu dane. Rovnako je lehota zachovaná, ak najneskôr v piaty pracovný deň je podanie urobené podľa § 13 ods. 6.
V pochybnostiach sa považuje lehota za zachovanú, ak sa nepreukáže opak.
Ustanovenie § 28 daňového poriadku upravuje postup predĺženia lehoty, ktorú ustanoví správca dane na určité úkony.
Podľa odseku 1 môže daňový subjekt z dôležitých dôvodov pred uplynutím lehoty podľa § 27 ods. 1 požiadať správcu dane o jej predĺženie. Správca dane nemôže lehotu predĺžiť o dlhšiu dobu, než o akú daňový subjekt žiada. Ďalšie predĺženie už predĺženej lehoty nie je prípustné.
Správca dane nemôže predĺžiť lehotu ustanovenú zákonom alebo osobitným predpisom. Ak osobitný predpis ustanovuje, že lehotu možno predĺžiť, správca dane lehotu predĺži, ale správca dane nemôže predĺžiť lehotu o dlhšiu dobu, než je ustanovená týmto osobitným predpisom, alebo o dlhšiu dobu, než o akú daňový subjekt žiada. Ak správca dane nedoručí daňovému subjektu rozhodnutie o žiadosti o predĺženie lehoty najneskôr do 30 dní od začatia konania o predĺžení lehoty, považuje sa lehota za predĺženú. Ak osobitný predpis neustanovuje inak, proti rozhodnutiu o žiadosti o predĺženie lehoty nie sú prípustné opravné prostriedky.
Ustanovenie § 29 daňového poriadku upravuje postup odpustenia zmeškanej lehoty ustanovenú zákonom alebo osobitnýmpredpisom.
Podľa odseku 1, ak uplynula pôvodná lehota už pred podaním žiadosti o odpustenie zmeškanej lehoty, môže správca dane z dôležitých dôvodov odpustiť zmeškanie lehoty, ak o to daňový subjekt požiada najneskôr do 30 dní odo dňa, keď odpadli dôvody zmeškania pôvodnej lehoty, a ak v tej istej lehote urobí zmeškaný úkon. Zmeškanie už predĺženej lehoty nemožno odpustiť. Zmeškanie lehoty nemožno odpustiť, ak uplynul od posledného dňa pôvodnej lehoty jeden rok. Proti rozhodnutiu o žiadosti o odpustenie zmeškania lehoty nie sú prípustné opravné prostriedky.
Forma podania žiadosti o predĺženie lehoty podľa § 28 daňového poriadku alebo odpustenie zmeškanej lehoty podľa § 29 daňového poriadku nie je určená.
Podanie tejto žiadosti podlieha povinnosti zaplatiť správny poplatok vo výške 9,50 € (položka 143 sadzobníka správnych poplatkov zákona č. 145/1995 Z. z. o správnych poplatkoch v z.n.p.).